CELEX: 62016CN0202
Language: et
Date: 2016-04-12 00:00:00
Title: Kohtuasi C-202/16: 12. aprillil 2016 esitatud hagi – Euroopa Komisjon versus Kreeka Vabariik

6.6.2016   
            
            
               ET
            
            
               Euroopa Liidu Teataja
            
            
               C 200/14
            
         12. aprillil 2016 esitatud hagi – Euroopa Komisjon versus Kreeka Vabariik
   (Kohtuasi C-202/16)
   (2016/C 200/20)
   Kohtumenetluse keel: kreeka
   
      Pooled
   
   
      Hageja: Euroopa Komisjon (esindajad: Μ. Patakia ja E. Sanfrutos Cano)
   
      Kostja: Kreeka Vabariik
   
      Hageja nõuded
   
   
               —
            
            
               tuvastada, et kuna Kreeka Vabariik on lubanud edasi tegutseda mittenõuetekohasel Templonio prügilal, mis ei vasta liidu keskkonnaalaste õigusnormide tingimustele ja nõuetele, mis on sätestatud direktiivi 2008/98/EÜ (1), mis käsitleb jäätmeid ja millega tunnistatakse kehtetuks teatud direktiivid, artiklis 13, ning direktiivi 1999/31/EÜ (2) prügilate kohta artikli 8 punktis a, artikli 11 lõikes 1 ja selle direktiivi I lisas, on ta rikkunud nendest sätetest tulenevaid liikmesriigi kohustusi;
            
         
               —
            
            
               mõista kohtukulud välja Kreeka Vabariigilt.
            
         
      Väited ja peamised argumendid
   
   
               1.
            
            
               Käesolev hagi puudutab direktiivi 2008/98/EÜ, mis käsitleb jäätmeid ja millega tunnistatakse kehtetuks teatud direktiivid, artiklis 13, ning direktiivi 1999/31/EÜ prügilate kohta artikli 8 punktis a, artikli 11 lõikes 1 ja selle direktiivi I lisas sätestatud kohustuste täitmata jätmist Kreeka Vabariigi poolt. Nende sätete rikkumine on seotud Templonio prügila käsitamisega Corful.
            
         
               2.
            
            
               Hagi ese on Templonio prügila mittenõuetekohane käitamine ja selle kahjulikud tagajärjed keskkonnale, koosmõjus asjaoluga, et Kreeka asutused ei ole võtnud liidu keskkonnanormides ette nähtud vajalikke meetmeid, et oleks tagatud prügila toimimine kooskõlas liidu keskkonnanormide tingimuste ja nõuetega.
            
         
               3.
            
            
               Rikkumismenetluse jooksul tegi komisjon kindlaks prügila mittenõuetekohase käitamisega seotud erinevad probleemid, mis tuvastati Kreeka pädevate asutuste poolt aastatel 2009 kuni 2012 läbi viidud mitme kontrolli käigus.
            
         
               4.
            
            
               Oma viimases, 23. märtsi 2015. aasta vastuses teatasid Kreeka asutused komisjonile, et:
               
                           —
                        
                        
                           esitati prügila keskkonnanõuete heakskiitmise loa muutmise otsuse uus toimik, et kindlaks teha need erinevad tööd, mis tuleb läbi viia selleks, et prügila saaks toimida nõuetekohaselt;
                        
                     
                           —
                        
                        
                           pärast 8. augusti 2014. aasta kontrolli (ja uute rikkumiste tuvastamist) uuendasid kohalikud ametiasutused prügila käitaja suhtes algatatud halduskaristuse määramise menetluse;
                        
                     
                           —
                        
                        
                           ikka veel on käimas erinevad vajalikud tööd, näiteks biogaasi haldamistööd (komisjon märgid, et Kreeka asutused mainivad nüüd esimest korda, et prügila keskkonnanõuete muutmine on nende tööde lõpuleviimiseks möödapääsmatu tingimus);
                        
                     
                           —
                        
                        
                           veel ei ole lõppenud saarele ehitatava uue prügila asukoha otsingud.
                        
                     
         
               5.
            
            
               Komisjon on seisukohal, et on ilmne, et Templonio prügila on rajatis, mis tegutseb kogu aeg mittenõuetekohaselt ja et teatud rikkumised on küll lõppenud, kuid aja jooksul tekivad teised ja seda pidevat muutumist arvestades ei ole võimalik teha üksikasjalikku rikkumiste nimekirja. Igal juhul ja olenemata rikkumiste täpsest arvust on komisjon seisukohal (ja Kreeka ametiasutused sellele vastu ei vaidle), et prügila toimib eespool nimetatud direktiivide nõuete vastaselt. Olenemata kontrollidest, mis iga kord toovad esile olulisi probleeme prügila käitamises, lubavad Kreeka asutused jätkuvalt selle edasitegutsemist.
            
         
      (1)  ELT L 312, 22.11.2008, lk 3.
   
      (2)  EÜT L 182, 16.7.1999, lk 1.